text: Uheldig hundelufter
  18 november 2012 kl. 17.28
  En hundelufter fra Ølgod er fortsat indlagt på Sydvestjysk Sygehus i Esbjerg med indre kvæstelser efter at være blevet ramt af en lygtepæl.
  Det usædvanlige uheld skete på Grønnegade i Ølgod, hvor den 53-årige hundeejer kort før midnat fik sig noget af et chock.
  Da hans hund ville lette ben op ad en lygtepæl, kom en 18-årig flugtbilist fra Ringkøbing drønende med politiet efter sig, og kørte med høj fart ind i lygtepælen.
  
  Kørte i stjålet bil
  Lygtepælen ramte den 53-årige hundelufter med så stor kraft, at han blev slået bevidstløs og kastet flere meter væk.
  Politiet ville standse den 18-årige bilist, da betjentene fattede mistanke til både bil og fører. Han bliver nu sigtet for at køre spirituskørsel i en stjålet bil og uden kørekort.
  